Datu Pantun disaru bahadir lawan cara mambanam dupa wan mambari’i sidin piduduk nang ba’isi nasi lakatan, gula habang, 3 bigi hintalu hayam kampung, kada tatinggal minyak likat baboreh sasacukupnya haja. Lamun Datu Pantun hakun mamanuhi saruan, maka Pamantunan nang ampun diri kawa kasarungan (trance) sasatumat. Kabalikannya, lamun Pamantunan kada jua sampay kasarungan nangitu baarti mandatnya sabagai sa’urang Pamantunan sudah dicabut ulih Datu Pantun. Indada pilihan bagi di’inya kacuali ba’undur diri tumatan panggung Baturai Pantun (pensiun).